57.

A B. szakasz J. alrésze helyébe a következő szöveg lép: „J. ALRÉSZ – A TERVEZŐ SZERVEZET JÓVÁHAGYÁSA 21.B.430. Első tanúsítási eljárás a) Amikor egy tervező szervezet jóváhagyásának első alkalommal történő kiadására irányuló kérelmet kap, az illetékes hatóságnak ellenőriznie kell, hogy a kérelmező teljesíti-e a vonatkozó követelményeket. b) Az első tanúsításra irányuló vizsgálat során legalább egyszer megbeszélést kell tartani a tervező szervezet vezetőjével annak biztosítása érdekében, hogy az érintett személy tisztában legyen a szerepével és elszámoltathatóságával. c) Az illetékes hatóságnak nyilvántartásba kell vennie minden dokumentált szabálytalanságot, a lezáró intézkedéseket, valamint a tervező szervezet jóváhagyásának kiállítására vonatkozó ajánlásokat. d) Az illetékes hatóságnak írásban meg kell erősítenie a kérelmező ellenőrzése során megállapított valamennyi szabálytalanságot. Az első tanúsításkor a tervező szervezet jóváhagyásának kiállítása előtt az illetékes hatóság számára kielégítő módon ki kell igazítani az összes szabálytalanságot. e) Miután meggyőződött arról, hogy a kérelmező teljesíti az alkalmazandó követelményeket, az illetékes hatóság kiállítja a tervező szervezet jóváhagyását. f) A bizonyítvány hivatkozási számát a tervező szervezet jóváhagyásán az ügynökség által meghatározott módon tüntetik fel. g) A bizonyítványt határozatlan időre adják ki. A jogosultságokat és azon tevékenységi köröket, amelyekre a tervező szervezet jogosult, ideértve az esetleges korlátozásokat is, a tervező szervezet jóváhagyásához csatolt jóváhagyási feltételekben kell megadni. 21.B.431. Felügyeleti elvek Az illetékes hatóság ellenőrzi, hogy a tanúsított szervezetek továbbra is megfelelnek-e az alkalmazandó követelményeknek. a) Az ellenőrzéssel szemben támasztott követelmények: 1. olyan dokumentációnak kell kísérnie, amelyet kifejezetten arra szántak, hogy útmutatást nyújtson a felügyeletért felelős személyeknek feladataik végrehajtásához; 2. tájékoztatnia kell az érintett szervezeteket a felügyeleti tevékenységek eredményeiről; 3. értékeléseken, auditokon, vizsgálatokon, valamint szükség esetén előre be nem jelentett vizsgálatokon kell alapulnia; 4. amennyiben további intézkedésekre van szükség – beleértve a 21.B.433. pontban előírt intézkedéseket is –, ezt alátámasztó bizonyítékokat kell szolgáltatnia az illetékes hatóság részére. b) Az illetékes hatóságnak meg kell állapítania az a) pont szerinti felügyelet hatókörét, figyelembe véve a múltbeli felügyeleti tevékenységek eredményeit és a repülésbiztonsági prioritásokat. c) Az illetékes hatóság összegyűjti és feldolgozza a felügyeleti tevékenységek elvégzéséhez szükségesnek ítélt információkat. 21.B.432. Felügyeleti program a) Az illetékes hatóságnak ki kell alakítania és fenn kell tartania egy olyan felügyeleti programot, amely kiterjed azokra a felügyeleti tevékenységekre, amelyeknek meg kell felelniük a 21.B.431. a) pontnak. b) A felügyeleti programnak figyelembe kell vennie a szervezet egyedi jellegét, tevékenységének összetettségét, a korábbi tanúsítási vagy felügyeleti tevékenységek eredményeit, és a kapcsolódó kockázatok értékelésén kell alapulnia. A felügyeleti programnak minden felügyelet-tervezési ciklusban tartalmaznia kell a következőket: 1. értékelések, auditok és vizsgálatok, beleértve adott esetben a következőket: i. a menedzsmentrendszerre vonatkozó értékelések és folyamatellenőrzések; ii. a szervezet hatáskörébe tartozó termékek, alkatrészek és berendezések tervezése és tanúsítása releváns mintájának termékellenőrzése; iii. mintavétel az elvégzett munkából; iv. nem bejelentett vizsgálatok; 2. a tervező szervezet vezetője és az illetékes hatóság közötti megbeszélések annak érdekében, hogy mindkét fél megfelelően értesüljön a lényeges kérdésekről. c) A felügyelet-tervezési ciklus időtartama nem haladhatja meg a 24 hónapot. d) A c) pont rendelkezései ellenére, a felügyelet-tervezési ciklus 36 hónapra meghosszabbítható, ha az illetékes hatóság arra a megállapításra jutott, hogy a megelőző 24 hónapban: 1. a szervezet bizonyította, hogy képes hatékonyan azonosítani a repülésbiztonsági veszélyeket és kezelni a kapcsolódó kockázatokat; 2. a szervezet folyamatosan bizonyította a 21.A.247. pontnak való megfelelést, és a tervezésirányítási rendszer minden változása felett teljes ellenőrzést gyakorol; 3. nem lettek megállapítva 1. szintű szabálytalanságok; 4. minden kiigazító intézkedés végre lett hajtva az illetékes hatóság által elfogadott vagy meghosszabbított határidőre a 21.B.433. d) pontban előírtak szerint. A c) pont rendelkezései ellenére, a felügyelet-tervezési ciklus tovább hosszabbítható legfeljebb 48 hónapra, ha a d) 1–4. pontban foglalt feltételek mellett a szervezet kialakított, az illetékes hatóság pedig jóváhagyott egy olyan hatékony jelentéstételi rendszert, amely az illetékes hatóságot folyamatosan tájékoztatja a szervezet repülésbiztonsági teljesítményéről és a szabályozásnak való megfeleléséről. e) Az ellenőrzés-tervezési ciklus rövidíthető, ha bizonyíték van arra, hogy a szervezetnek visszaesett a teljesítménye a repülésbiztonság terén. f) A felügyeleti programnak tartalmaznia kell az értékelések, auditok, vizsgálatok és megbeszélések esedékességi dátumát, valamint ezen értékelések, auditok, vizsgálatok és megbeszélések tényleges végrehajtásának dátumát. g) Minden egyes felügyelet-tervezési ciklus befejezésekor az illetékes hatóságnak a jóváhagyás folytatásáról szóló ajánlást tartalmazó jelentést kell készítenie, amelyben ismerteti a felügyelet eredményeit is. 21.B.433. Szabálytalanságok és kiigazító intézkedések; észrevételek a) Az illetékes hatóságnak rendelkeznie kell egy rendszerrel a szabálytalanságok repülésbiztonsági jelentőségük szempontjából való elemzésére. b) Az illetékes hatóságnak 1. szintű szabálytalanságnak kell minősítenie az (EU) 2018/1139 rendelet, valamint annak felhatalmazáson alapuló és végrehajtási jogi aktusaiban előírt követelményeknek, a szervezet eljárásainak és kézikönyveinek, illetve a szervezet bizonyítványának és a jóváhagyási feltételeknek való olyan meg nem feleléseket, amelyek ellenőrizetlen eltérésekhez és potenciálisan nem biztonságos állapothoz vezethetnek. Az 1. szintű szabálytalanságok közé az alábbiak tartoznak: 1. nem biztosított az illetékes hatóság részére a 21.A.9. pont szerinti hozzáférés a szervezet létesítményeihez normál munkaidőben, két írásos kérelmezést követően sem; 2. a tervező szervezet jóváhagyásának megszerzése vagy a bizonyítvány érvényességének meghosszabbítása a benyújtott okirati bizonyíték meghamisításával történt; 3. bizonyíték van arra, hogy a tervező szervezet jóváhagyását törvénysértő tevékenységre vagy csalásra használják; 4. a tervező szervezet a 21.A.245. a) pont szerinti vezetője kinevezésének elmulasztása. c) Az illetékes hatóságnak 2. szintű szabálytalanságnak kell minősítenie bármilyen, az (EU) 2018/1139 rendelet, valamint annak felhatalmazáson alapuló és végrehajtási jogi aktusaiban előírt követelményeknek, a szervezet eljárásainak és kézikönyveinek, illetve a jóváhagyási feltételeket tartalmazó bizonyítványnak való olyan meg nem felelést, amely nem minősül 1. szintű szabálytalanságnak. d) Ha az illetékes hatóság a felügyelet során vagy egyéb úton szabálytalanságot állapít meg az (EU) 2018/1139 rendelet, valamint annak felhatalmazáson alapuló és végrehajtási jogi aktusai által megkövetelt minden egyéb tevékenység sérelme nélkül, írásban kell tájékoztatnia a szervezetet a szabálytalanságról, és kiigazító intézkedéseket kell kérnie a feltárt meg nem felelés(ek) megszüntetésére. Ha egy 1. szintű szabálytalanság közvetlenül egy termékre vonatkozik, az illetékes hatóságnak tájékoztatnia kell a légi jármű lajstromozása szerinti tagállam illetékes hatóságát. 1. 1. szintű szabálytalanságok esetén az illetékes hatóság: i. a szervezet részére a kiigazító intézkedések végrehajtására a szabálytalanság jellegének megfelelő időszakot biztosít, amely semmiképp nem lehet több 21 munkanapnál. Az időszaknak a szabálytalansággal kapcsolatos azon írásbeli értesítés napjától kell kezdődnie, amelyben az illetékes hatóság kiigazító intézkedést kér a megállapított meg nem felelés kezelésére; ii. értékeli a szervezet által javasolt kiigazító intézkedési tervet és végrehajtási tervet, és ha az értékelés eredménye az, hogy azok elegendőek a meg nem felelés(ek) kiküszöbölésére, elfogadja azokat; iii. amennyiben a szervezet nem nyújt be elfogadható kiigazító intézkedési tervet, vagy elmulasztja a kiigazító intézkedés az illetékes hatóság által elfogadott határidőn belüli végrehajtását, azonnali és megfelelő intézkedéseket hoz az érintett szervezet tevékenységeinek betiltása vagy korlátozása, és adott esetben az 1. szintű szabálytalanság mértékétől függően a tervező szervezet jóváhagyásának mindaddig történő visszavonása, illetve részben vagy teljes mértékben történő korlátozása vagy felfüggesztése érdekében, amíg a szervezet sikeresen végre nem hajtotta a szükséges kiigazító intézkedéseket. 2. 2. szintű szabálytalanságok esetén az illetékes hatóság: i. a szervezet részére a kiigazító intézkedések végrehajtására a szabálytalanság jellegének megfelelő időszakot biztosít, amely először semmiképp nem lehet több 3 hónapnál. Ez az időszak a szabálytalanság kiigazítását célzó intézkedést kérő írásbeli értesítés napjától kezdődik. Ezen időszak végén és a szabálytalanság jellegétől függően az illetékes hatóság meghosszabbíthatja a 3 hónapos időszakot, feltéve, hogy az illetékes hatósággal megállapodás született egy kiigazító intézkedési tervről; ii. értékeli a szervezet által javasolt kiigazító intézkedési és végrehajtási tervet, és ha az értékelés eredménye az, hogy azok elegendőek a meg nem felelés(ek) kiküszöbölésére, elfogadja azokat; iii. amennyiben a szervezet nem nyújt be elfogadható kiigazító intézkedési tervet, vagy nem hajtja végre a kiigazító intézkedéseket az illetékes hatóság által elfogadott vagy meghosszabbított határidőig, a szabálytalanságot 1. szintre kell emelni, és meg kell hozni d) 1. pontban leírt intézkedéseket. e) Az illetékes hatóság észrevételeket tehet a következő, nem 1. vagy 2. szintű szabálytalanságnak minősülő esetek bármelyikével kapcsolatban: 1. minden olyan darab esetében, amelynek teljesítményét eredménytelennek értékelték; 2. ha megállapítást nyert, hogy egy darab a b) vagy a c) pont szerinti meg nem felelést okozhat; 3. amikor a szervezet általános repülésbiztonsági teljesítménye szempontjából fontos javaslatok vagy fejlesztések merülnek fel. Az e pont alapján kiadott észrevételeket írásban kell közölni a szervezettel, és az illetékes hatóságnak nyilvántartásba kell vennie azokat. 21.B.435. Változások a tervezésirányítási rendszerben a) Amikor a tervezésirányítási rendszer jelentős változtatására irányuló kérelmet kap, a jóváhagyás megadása előtt az illetékes hatóságnak ellenőriznie kell, hogy az adott szervezet teljesíti-e az (EU) 2018/1139 rendelet, valamint annak felhatalmazáson alapuló és végrehajtási jogi aktusai vonatkozó követelményeit. b) Az illetékes hatóságnak meg kell határoznia, hogy a szervezet milyen feltételek mellett végezhet üzembentartási tevékenységet a változtatás ideje alatt, kivéve, ha úgy dönt, hogy a tervező szervezet jóváhagyását erre az időre fel kell függeszteni. c) Miután meggyőződött arról, hogy a szervezet teljesíti az (EU) 2018/1139 rendelet, valamint az ahhoz kapcsolódó felhatalmazáson alapuló és végrehajtási jogi aktusok alkalmazandó követelményeit, az illetékes hatóságnak jóvá kell hagynia a változtatást. d) Ha szervezet jelentős változtatásokat vezet be tervezésirányítási rendszerben anélkül, hogy megkapta volna az illetékes hatóság erre vonatkozó, c) pont szerinti jóváhagyását, az illetékes hatóságnak – minden további végrehajtási intézkedés sérelme nélkül – mérlegelnie kell, hogy szükség van-e a szervezet bizonyítványának felfüggesztésére, korlátozására vagy visszavonására. e) A tervezésirányítási rendszer nem jelentős változtatásai esetében az illetékes hatóságnak a 21.B.431. pontban meghatározott elvekkel összhangban ki kell terjesztenie a folyamatos felügyeletet a szóban forgó változtatások felülvizsgálatára. Amennyiben meg nem felelést állapít meg, az illetékes hatóságnak értesíti a szervezetet, további változtatásokat kér, és a 21.B.433. pont szerint jár el.”